b'\n_START_ARTICLE_\nNavadni kri\xc5\xbeevec\n_START_SECTION_\nOpis\n_START_PARAGRAPH_\nIme je vrsta dobila po zna\xc4\x8dilnem vzorcu v obliki belega kri\xc5\xbea na hrbtni strani zadka. Vzorec se tvori v celicah, ki so napolnjene z gvaninom, stranskim produktom presnove beljakovin. Barva telesa navadnega kri\xc5\xbeevca pa je zelo raznolika; od bledo rumene, \xc5\xbeivo oran\xc5\xbene, pa tudi nevpadljivo rjave ali skoraj \xc4\x8drne. Odrasel navadni kri\xc5\xbeevec je relativno velik pajek, saj samice dose\xc5\xbeejo v dol\xc5\xbeino od 6,5 do 20\xc2\xa0mm, njihovo telo pa je v \xc4\x8dasu, ko je polno zrelih jaj\xc4\x8dec skoraj okroglo. Samec je ob\xc4\x8dutno manj\xc5\xa1i, njegovo telo je dolgo od 5,5 do 13\xc2\xa0mm._NEWLINE_Ta vrsta lovi s pomo\xc4\x8djo kolesaste mre\xc5\xbee, ki jo odrasle samice razpnejo med dvema rastlinama. Odrasla samica splete okoli 30\xc2\xa0cm \xc5\xa1iroko mre\xc5\xbeo, ki vsebuje kak\xc5\xa1nih 40 lovilnih niti. Obi\xc4\x8dajno na plen pre\xc5\xbeijo sredi mre\xc5\xbee z glavo navzdol, ob hudi son\xc4\x8dni pripeki pa se rada umakne v skrivali\xc5\xa1\xc4\x8de na robu mre\xc5\xbee, od koder preko signalne niti, ki jo dr\xc5\xbei s sprednjo nogo, spremlja dogajanje v mre\xc5\xbei. Manj\xc5\xa1i plen pajek nemudoma ugrizne in mu vbrizka prebavne encime, ve\xc4\x8dje \xc5\xbeu\xc5\xbeelke pa najprej ovije z nitjo in jih \xc5\xa1ele nato ugrizne._NEWLINE_Samica spolno dozori v toplih poletnih ali jesenskih dneh. Takrat samci za\xc4\x8dnejo iskati godno samico. Ko samec najde primerno samico, na njeno mre\xc5\xbeo pripne posebno nit, ki jo nato trese. Samica nagonsko sledi vibracijam ter se na ta na\xc4\x8din pribli\xc5\xbea samcu. Ta po\xc4\x8daka na primeren trenutek in poskusi samico oploditi. Pri tem je izbira \xc4\x8dasa izjemno pomembna. Samica je namre\xc4\x8d na parjenje pripravljena le nekaj dni po tem, ko spolno dozori, kasneje pa samca, na katerega naleti, ubije in po\xc5\xbere.\n_START_SECTION_\nRaz\xc5\xa1irjenost\n_START_PARAGRAPH_\nNavadni kri\xc5\xbeevec je holarkti\xc4\x8dna vrsta, ki je raz\xc5\xa1irjena po skoraj celi Evropi in Severni Ameriki, kjer se njegov habitat razprostira od ju\xc5\xbene Kanade do Mehike in od Britanske Kolumbije do Nove Fundlandije.'